b'\n_START_ARTICLE_\nGilgel Gibe vannkraftverk\n_START_PARAGRAPH_\nGilgel Gibe vannkraftverk er to vannkraftverk i Gilgel Gibe-elva, en bielv til Omo-vassdraget i Etiopia. Utbyggingen er gjort n\xc3\xa6r byen Jimma ca. 260 km s\xc3\xb8rvest for Addis Abeba. Installert total vannkrafteffekt er 604 MW, fordelt p\xc3\xa5 2 kraftverk med henholdsvis 184 MW effekt (GG 1 fra 2004) og 420-480 MW effekt (GG 2 fra 2010). Sistnevnte stod ferdig i januar 2010 og f\xc3\xb8rte til at 5.000 mennesker m\xc3\xa5tte flytte, men kollaps i en vanntunnel har sinket igangsettelsen av kraftproduksjon i GG 2._NEWLINE_F\xc3\xb8rste byggetrinn startet opprinnelig i samarbeid med Nord-Korea, men dette prosjektet strandet i 1994 da Italia kom inn p\xc3\xa5 samarbeidssiden. Ogs\xc3\xa5 trinn 2-3 er utbygd av det italienske selskapet Salini, mens et eventuelt trinn 4 vil bli utbygd under kinesisk ledelse._NEWLINE_Det er under utbygging et tredje byggetrinn (GG 3, p\xc3\xa5 6\xc2\xb039\'00"N, 37\xc2\xb050\'00"\xc3\x98), som blir p\xc3\xa5 ytterligere 1.870 MW, og skal st\xc3\xa5 ferdig i 2013. Denne demningen blir 243 m h\xc3\xb8y og 610 m lang._NEWLINE_GG 3 vil bringe hele komplekset opp i en samlet produksjonskapasitet p\xc3\xa5 2.474 MW, og blir da Afrikas nest kraftigste vannkraftverk etter Inga-anlegget, og p\xc3\xa5 linje med Aswandammen._NEWLINE_Det antas \xc3\xa5 kunne oppst\xc3\xa5 alvorlige \xc3\xb8kologiske komplikasjoner nedenfor demningen, b\xc3\xa5de for jordbruket og for Turkanasj\xc3\xb8en i Kenya. Et italiensk selskap bygger ut anlegget, med finansiering fra Kina._NEWLINE_Kinesiske myndigheter har ogs\xc3\xa5 i 2009 garantert finansiering for et fjerde byggetrinn (GG 4 nedenfor GG3), med planlagt ytelse p\xc3\xa5 1.472 MW, og med mulighet for en ytterligere demning GG 5 med kraftverk p\xc3\xa5 560 MW. Tilf\xc3\xb8rselsvegen til anleggsomr\xc3\xa5det er allerede bygget.'